Document ID: 32008D0319

NÕUKOGU OTSUS,
14. aprill 2008,
millega muudetakse otsust 2000/265/EÜ finantsmääruse kehtestamise kohta, mis reguleerib eelarveküsimusi seoses nõukogu asepeasekretäri hallatavate, tema nimel teatavate liikmesriikide eest sõlmitud lepingutega, mis käsitlevad Schengeni keskkonna sideinfrastruktuuri (SISNET) paigaldamist ja toimimist
(2008/319/EÜ)
EUROOPA LIIDU NÕUKOGU,
võttes arvesse Euroopa Liidu lepingule ja Euroopa Ühenduse asutamislepingule lisatud protokolli Schengeni acquis’ Euroopa Liitu integreerimise kohta, eriti selle artikli 2 lõike 1 teise lõigu esimest lauset,
ning arvestades järgmist:
(1)
Nõukogu asepeasekretäri volitati otsusega 1999/870/EÜ (1) ja otsusega 2007/149/EÜ (2) esindama seoses Schengeni acquis’ Euroopa Liitu integreerimisega teatavaid liikmesriike Schengeni keskkonna sideinfrastruktuuri (SISNET) paigaldamist ja toimimist käsitlevate lepingute sõlmimisel ja haldamisel kuni üleviimiseni Euroopa Ühenduse hallatava sideinfrastruktuuri koosseisu.
(2)
Kõnealustest lepingutest tulenevad rahalised kohustused kaetakse erieelarvest (edaspidi „SISNETi eelarve”), mille alusel rahastatakse nimetatud nõukogu otsustes osutatud sideinfrastruktuuri.
(3)
Šveitsi Konföderatsioon osaleb Schengeni infosüsteemi käsitlevate Schengeni acquis’ sätete kohaldamises alates kuupäevast, mille määrab kindlaks nõukogu kooskõlas Euroopa Liidu, Euroopa Ühenduse ja Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) (3) artikli 15 lõikega 1.
(4)
Sellest kuupäevast alates peaks Šveitsi Konföderatsioon osalema SISNETi eelarves,
ON TEINUD JÄRGMISE OTSUSE:
Artikkel 1
Nõukogu otsust 2000/265/EÜ (4) muudetakse järgmiselt.
1.
Artikli 25 lõige 1 asendatakse järgmisega:
„1. Eelarve tulud koosnevad järgmiste liikmesriikide rahalistest osamaksudest: Austria, Belgia, Eesti, Hispaania, Iirimaa, Itaalia, Kreeka, Leedu, Luksemburg, Läti, Madalmaad, Malta, Poola, Portugal, Prantsusmaa, Rootsi, Saksamaa, Slovakkia, Sloveenia, Soome, Taani, Tšehhi Vabariik, Ungari, Ühendkuningriik ning Island, Norra, ja Šveits.”.
2.
Artikkel 26 asendatakse järgmisega:
„Artikkel 26
Artiklis 25 nimetatud riigid saadavad oma osamaksud asepeasekretärile.
Ühelt poolt artiklis 25 nimetatud liikmesriikide ning teiselt poolt Islandi, Norra ja Šveitsi sissemaksete jaotus arvutatakse igal aastal lähtuvalt iga asjaomase liikmesriigi ning Islandi, Norra ja Šveitsi osast kõikide artiklis 25 nimetatud riikide eelmise aasta sisemajanduse koguproduktist (SKP). Asjaomaste liikmesriikide osamaksude jaotus arvutatakse igal aastal, võttes arvesse Isalandi, Norra ja Šveitsi osamakse, iga liikmesriigi makstavate käibemaksu-omavahendite ja Euroopa ühenduste käibemaksu-omavahendite kogusumma suhte põhjal, mis määratakse kindlaks liidu eelarve viimase muudatusega eelmisel eelarveaastal.
Iirimaa ja Ühendkuningriik ei osale nende lisakulude kandmises, mis tulenevad sideinfrastruktuuri laiendamisest Eestile, Leedule, Lätile, Maltale, Poolale, Slovakkiale Sloveeniale, Tšehhi Vabariigile ja Ungarile.”.
3.
Artiklile 28 lisatakse järgmine lõige:
„4. Erandina lõikest 1 ning ilma et see piiraks artikli 49 kohaldamist, nõutakse Šveitsilt tema esimese osamaksu tasumist 1. juuliks 2008.”.
Artikkel 2
Käesolev otsus jõustub selle vastuvõtmise päeval.
See avaldatakse Euroopa Liidu Teatajas.
Luxembourg, 14. aprill 2008

Labels: 3
12
2
11